Πληροφορίες: Αντωνία Παυλή

**Αθήνα:** 09.01.2025

**Αρ. Πρωτ.:** 20

ΠΡΟΣ: κ. Χ. Σταϊκούρα, Υπουργό Υποδομών και Μεταφορών

 **κα Σ. Ζαχαράκη, Υπουργό Κοινωνικής Συνοχής και Οικογένειας**

**ΚΟΙΝ: «Πίνακας Αποδεκτών»**

ΘΕΜΑ: «Αίτημα της Ε.Σ.Α.μεΑ. για άμεση ενσωμάτωση στην ελληνική νομοθεσία της Οδηγίας (ΕΕ) 2024/2841 του Ευρωπαϊκού Κοινοβουλίου και του Συμβουλίου για τη θέσπιση της ευρωπαϊκής κάρτας αναπηρίας και της ευρωπαϊκής κάρτας στάθμευσης για άτομα με αναπηρία**»**

Αξιότιμοι κύριοι Υπουργοί,

Η 14η Οκτωβρίου 2024 αποτελεί μια ιστορική ημέρα για τα δικαιώματα των ατόμων με αναπηρία που διαβιούν στην Ευρώπη. Ύστερα από μια περίοδο που διήρκησε σχεδόν 13 χρόνια, η πρόταση του Ευρωπαϊκού Φόρουμ Ατόμων με Αναπηρία (European Disability Forum - EDF)[[1]](#footnote-1) για τη χορήγηση μιας Ευρωπαϊκής Κάρτα Αναπηρίας που θα συμβάλει στην ελεύθερη μετακίνηση των Ευρωπαίων πολιτών με αναπηρία μεταξύ των 27 Κρατών-Μελών της Ένωσης πήρε σάρκα και οστά. Μάλιστα, ο Πρόεδρος της Εθνικής Συνομοσπονδίας Ατόμων με Αναπηρία (Ε.Σ.Α.μεΑ.) Ιωάννης Βαρδακαστάνης, ως Πρόεδρος του European Disability Forum, ηγήθηκε της εκστρατείας για την ολοκλήρωση του όλου εγχειρήματος.

Πιο συγκεκριμένα, στις 14 Οκτωβρίου το Συμβούλιο της Ευρωπαϊκής Ένωσης ενέκρινε την τελική έκδοση του κειμένου της Οδηγίας[[2]](#footnote-2) για την Ευρωπαϊκή Κάρτα Αναπηρίας μια δράση που έχει χαρακτηριστεί στην Ευρωπαϊκή Στρατηγική για τα Δικαιώματα των Ατόμων με Αναπηρίες 2021-2030 «Ένωση Ισότητας» ως μια από τις επτά εμβληματικές δράσεις της.[[3]](#footnote-3) Η Οδηγία 2024/2841[[4]](#footnote-4), ωστόσο, δεν εστιάζει μόνο στα της θέσπισης της Ευρωπαϊκής Κάρτας Αναπηρίας, αλλά περιέχει βελτιώσεις στο θεσμό της Ευρωπαϊκής Κάρτας Στάθμευσης προκειμένου οι πολίτες με αναπηρία των 27 Κρατών-Μελών της Ε.Ε. να μπορούν να απολαμβάνουν τα ίδια δικαιώματα στάθμευσης όπως αυτά προβλέπονται στα 27 κράτη μέλη.

Λαμβάνοντας υπόψη αφενός το Άρθρο 21 της Οδηγίας, σύμφωνα με το οποίο τα 27 Κράτη-Μέλη οφείλουν να ενσωματώσουν τη νέα Οδηγία στο εθνικό τους δίκαιο μέχρι τις 5 Ιουνίου 2027, αφετέρου τις δράσεις 15 και 29 της Εθνικής Στρατηγικής για τα Δικαιώματα των Ατόμων με Αναπηρία 2024-2030 που, μεταξύ άλλων ενεργειών, προβλέπουν και την ενσωμάτωση της Ευρωπαϊκής Οδηγίας 2024/2841 (δράσεις που πρέπει να υλοποιηθούν μέχρι τον Δεκέμβριο του 2026),[[5]](#footnote-5) ζητούμε άμεσα:

- να συγκροτηθεί Ομάδα Εργασίας στο Υπουργείο Κοινωνικής Συνοχής και Οικογένειας, με συμμετοχή εκπροσώπου της Ε.Σ.Α.μεΑ., με αρμοδιότητα την επεξεργασία του μέρους της Οδηγίας 2024/2841 που αφορά την Ευρωπαϊκή Κάρτα Αναπηρίας για την ενσωμάτωσή της στην ελληνική νομοθεσία,

- να συγκροτηθεί Ομάδα Εργασίας στο Υπουργείο Υποδομών και Μεταφορών, με συμμετοχή εκπροσώπου της Ε.Σ.Α.μεΑ., με αρμοδιότητα την επεξεργασία του μέρους της Οδηγίας 2024/2841 που αφορά την Ευρωπαϊκή Κάρτα Στάθμευσης για την ενσωμάτωσή της στην ελληνική νομοθεσία, ή

- να συγκροτηθεί μια κοινή Ομάδα Εργασίας από τα Υπουργεία Κοινωνικής Συνοχής και Οικογένειας και Υποδομών και Μεταφορών, με συμμετοχή εκπροσώπου της Ε.Σ.Α.μεΑ., με αρμοδιότητά της την επεξεργασία της Οδηγίας 2024/2841 για την ενσωμάτωσή της στην ελληνική νομοθεσία.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού κ. Κ. Μητσοτάκη
* κ. Κ. Χατζηδάκη, Υπουργό Εθνικής Οικονομίας και Οικονομικών
* κ. Χ. Σκέρτσο, Υπουργό Επικρατείας
* κ. Β. Οικονόμου, Υφυπουργό Μεταφορών
* κ. Κ. Κυρανάκη, Υφυπουργό Ψηφιακής Διακυβέρνησης
* κα Δ.-Λ. Παληαρούτα, Γενική Γραμματέα Μεταφορών
* κ. Π. Πύρρο, Γενικό Γραμματέα Κοινωνικής Αλληλεγγύης και Καταπολέμησης της Φτώχειας
* κα Α. Διακουμάκου, Γενική Διευθύντρια Κοινωνικής Αλληλεγγύης

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |

1. Η ιστορία της Ευρωπαϊκής Κάρτας Αναπηρίας πηγαίνει πίσω στο 2011, όταν το Ευρωπαϊκό Φόρουμ Ατόμων με Αναπηρία (European Disability Forum - EDF) δημοσίευσε την αρχική του πρόταση για μια Ευρωπαϊκή Κάρτα Μετακίνησης (European Mobility Card) στο πλαίσιο της καμπάνιας που έτρεχε εκείνη την περίοδο με τίτλο «Ελευθερία Μετακίνησης» (Freedom of Movement). Για μια σύντομη ιστορική αναδρομή της Ευρωπαϊκής Κάρτας Αναπηρίας βλ. <https://www.edf-feph.org/eu-disability-card/> [↑](#footnote-ref-1)
2. <https://www.consilium.europa.eu/en/press/press-releases/2024/10/14/european-disability-card-and-european-parking-card-for-persons-with-disabilities-council-adopts-new-directives/> [↑](#footnote-ref-2)
3. Σύμφωνα με τη Στρατηγική, «[η] Ευρωπαϊκή Επιτροπή θα προτείνει μια Ευρωπαϊκή Κάρτα Αναπηρίας που θα ισχύει για όλες τις χώρες της ΕΕ. Η κάρτα θα διευκολύνει τα άτομα με αναπηρία να λάβουν την κατάλληλη υποστήριξη όταν ταξιδεύουν ή μετακομίζουν σε άλλη χώρα της Ευρωπαϊκής Ένωσης (έως το τέλος του 2023)». [↑](#footnote-ref-3)
4. Η Οδηγία (EE) 2024/2841 του Ευρωπαϊκού Κοινοβουλίου και του Συμβουλίου της 23ης Οκτωβρίου 2024 για τη θέσπιση της ευρωπαϊκής κάρτας αναπηρίας και της ευρωπαϊκής κάρτας στάθμευσης για άτομα με αναπηρία είναι διαθέσιμο στο:<https://eur-lex.europa.eu/legal-content/EN/TXT/?uri=OJ:L_202402841> [↑](#footnote-ref-4)
5. Βλ. <https://amea.gov.gr/strategy/strategy-2024-2030> [↑](#footnote-ref-5)